GPSC บวก 3% โบรกฯมองหุ้น “แลกการ์ด” – PE ต่ำ ชูเป้า 94.50 บ.
GPSC บวก 3% โบรกฯแนะ “เก็งกำไร” ราคาเป้าหมาย 94.50 บ. ชี้ราคาหุ้นยัง “แลกการ์ด” หุ้นในกลุ่มที่ทำธุรกิจกลุ่มแบตเตอรี่รถ EV และ PE ปี 65 ต่ำเพียง 21.70 เท่า
17 ธ.ค. 2564

ผู้สื่อข่าวรายงานว่าวันนี้ (17 ธ.ค. 2564) ราคาหุ้นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ณ เวลา 11:32 น. อยู่ที่ระดับ 79.25 บาท เพิ่มขึ้น 2.25 บาท หรือ 2.92% โดยทำจุดสูงสุดที่ 80.00 บาท และทำจุดต่ำสุดที่ 77.25 บาท ด้วยมูลค่าการซื้อขาย 2.36 พันล้านบาท

บล.เคจีไอ (ประเทศไทย) ระบุในบทวิเคราะห์ฯ โดยประเมิน GPSC ราคาหุ้นยัง Laggard หุ้นในกลุ่มที่ทำธุรกิจแบตเตอรี่รถ EV ซึ่ง GPSC มีโรงงานผลิตแบตเตอรี่ในไทย 30MWh (เริ่มเดินเครื่องผลิตแล้ว) และร่วมลงทุนที่จีนกำลังการผลิตแบตเตอรี่ 1GWh (GPSC ถือหุ้น 11.10% คาดเริ่มเดินเครื่องผลิตในปี 2566) นอกจากนี้ Forward PE ปี 2565 ยังต่ำเพียง 21.70 เท่า แนะนำ “เก็งกำไร” เป้าพื้นฐาน 94.50 บาท